钦定古今图书集成/理学汇编/文学典/第072卷 > 文同
## 钦定古今图书集成/理学汇编/文学典/第072卷 > 文同

按《宋史文苑传》，“同字与可，梓州梓潼人。汉文翁之后，
蜀人犹以石室名其家。同方口秀眉，以学名世，操韵
高洁，自号笑笑先生，善诗文、篆隶、行草、飞白。文彦博
守成都，奇之，致书同曰：‘与可襟韵洒落，如晴云秋月，
尘埃不到。司马光、苏轼尤敬重之。轼，同之从表弟也。
同又善画竹，初不自贵重，四方之人持缣素请者，足’”
相蹑于门。同厌之，投缣于地，骂曰：“吾将以为袜。”好事
者传之以为口实。初举进士，稍迁太常博士、集贤校
理，知陵州，又知洋州。元丰初，知湖州。明年，至陈州宛
丘驿，忽留不行，沐浴衣冠，正坐而卒。崔公度尝与同
同为馆职，见同京南，殊无言。及将别，但云：“明日复来
乎？与子话。”公度意以“话”为画，明日再往，同曰：“与公话
则左右顾，恐有听者。”公度方知同将有言，非画也。同
曰：“吾闻人不妄语者，舌可过鼻。”即吐其舌，三叠之如
饼状，引之至眉间，公度大惊。及京中传同死，公度乃
悟所见非生者。有《丹渊集》四十卷行于世。

按《石林诗话》：“文同，字与可，蜀人。与苏子瞻为中表，兄
弟相厚，为人靖深，超然不撄世故。善画墨竹，作诗骚
亦过人。熙宁初，时论既不一，士大夫好恶纷然，同在
馆阁，未尝有所向背。时子瞻数上书论天下事，退而
与宾客亦言，多以时事为讥诮。同极以为不然，每苦
口力戒之，子瞻不能听也。出为杭州通判。同送行诗”
有“北客若来休问事，西湖虽好莫吟诗”之句，及黄州
之谪，正坐杭州诗语，人以为知言。